An amiral Yamamoto, e penn oberennoù Guadalcanal, en doa bet choant e vefe distrujet da vat aerborzhig Henderson evit ma chellfe e girri-nij bombezenniñ dizanjer ar batimantoù amerikan war vor hep bezañ chalet gant ar chirri-nij chase amerikan. Dan 23 a viz Here, goude ur prientiñ pezh-kanolioù, e tagas ar jeneral Maruyama, penn ar Japaniz war an enezenn, war zu kornog tachennad ar Marines. Harzet e voe, met adalek antronoz e lakaas ar Japaniz o holl nerzhioù da dagañ su an dachennad, a voe difennet gant 1añ batailhon 7vet rejimant ar Marines hag ar 164vet rejimant ar soudarded war-droad. Dar 26 a viz Here e voe lakaet un harz da argadennoù ar japaniz : 3000 anezho a oa marvet e-pad an tri devezh-se (ha 500 amerikan). E memes koulz, war vor, an Amerikaned a redie ar Japaniz da zistreiñ war o giz o virout anezho da zouarañ soudarded nevez (e-pad emgann an inizi Santa-Cruz).